समयमा पुल नबन्दा तुइनकै भर
निर्माण व्यवसायीले समयमा काम नगर्दा जाजरकोटको छेडागाड नगरपालिका–६ र जुनिचाँदे गाउँपालिका–४ को बीचमा रहेको कालेखोलामा वारपार गर्न तुइनकै भर पर्नु परेको छ ।
सहदेव बस्नेत जाजरकोट, चैत २८ गते । निर्माण व्यवसायीले समयमा काम नगर्दा जाजरकोटको छेडागाड नगरपालिका–६ र जुनिचाँदे गाउँपालिका–४ को बीचमा रहेको कालेखोलामा वारपार गर्न तुइनकै भर पर्नु परेको छ ।  दुई वर्षअघि लगाएको पक्की पुलको ठेक्काको काम जय बागेश्वरी कन्स्ट्रक्सन बाँकेले अहिलेसम्म सुरु नगर्दा खोलामा तुइनको यात्रा गर्न स्थानीय बाध्य भएका हुन् ।सडक डिभिजन चौरजहारीले यो ठेक्का दुई वर्षअघि खोलेर निर्माण व्यवसायीसँग सम्झौता गरेको थियो । हाल छेडागाड नगरपालिका–६ का मानबहादुर थापाले तुइन निर्माण गरेर खोलामा दैनिक रूपमा वारपार गराउने कार्य गरिरहनुभएको छ । त्यहाँका स्थानीयले खोला तर्नकै लागि तुइनलाई  प्रतिव्यक्ति  एक सय रुपियाँ  तिर्नुपर्ने बाध्यता रहेको स्थानीय प्रेमबहादुर खड्काको गुनासो छ ।वर्षायाममा तुइनमार्फत यहाँका सर्वसाधारणले खोला तर्ने र दैनिक उपभोग्य सामग्री ढुवानी गर्दै आएका छन् । हिउँद याममा खोलामा पानीको मात्रा कम भएपछि खोलामै जबरजस्ती सवारीसाधन चलाएर खोला पार हुने गरेको छ ।यता सडक डिभिजन कार्यालय चौरजहारीले भने पुल निर्माणका लागि कार्यालयले ताकेता गरिरहेको जनाइको छ । सडक डिभिजन चौरजहारीका प्रमुख आशुतोष कर्णले आफूहरूले निर्माण व्यवसायीसँग  ताकेता गरिरहेको जानकारी दिनुभयो ।